google/wiki40b huggingface dataset:
Larsens Plads (København)

Larsens Plads ligger utenfor Amaliehaven ved Kvæsthusbroen og Amalienborg i København. Herfra gikk båtene som fra 1879 seilte over Oslo til New York.
I tidsrommet 1870–1900 utvandret 170 000 dansker, hvorav de fleste seilte til Nord-Amerika. Den 17 dager lange seileturen derover kostet 60 kr, og den som hadde søkt om statsborgerskap, kunne se frem til å motta gratis landbruksjord.
I dag huser Kvæsthusbroen Det Kongelige Teaters bygning Skuespilhuset, og er kjent av mange nordmenn som tidligere ankomststed for DFDS Københavnerbåt.
Giovanni Ceva

Bakgrunn

Ikke mye er kjent om oppveksten til Ceva. Etter å ha gått på skole i Milano, fortsatte han med videregående studier ved Universitetet i Pisa. Her ble han sterkt påvirket av det vitenskapelige miljøet som var oppstått etter Galileo Galilei. Han fikk også etterhvert en lærerstilling der.

Forskervirksomhet

Sannsynligvis ble han i løpet av denne perioden opptatt av beregninger av tyngdepunkt til forskjellige geometriske figurer. Dette ble publisert i hans mest berømte verk, De lineis rectis - Om rette linjer, som kom ut i 1678. Her ble hans berømte teorem presentert ved en beregning av tyngdepunktet til en trekant hvor det i dens hjørner befinner seg forskjellige masser. I denne sammenhengen gjenoppdaget Ceva også det lignende teoremet til Menelaos som syntes å være gått i glemmeboken siden den greske antikken.
Cevas setning var heller ikke uten en forhistorie. Allerede rundt år 1100 ble den omtalt i et matematisk verk av Yusuf Al-Mu'taman ibn Hűd. Han tilhørte en adelslekt som styrte Zaragoza i Spania. Det er ikke kjent om Ceva visste om dette verket.
I 1682 utga Ceva et nytt verk, Opuscala mathematica - matematiske verker, som omhandler mekaniske systemer drevet av ytre krefter. Her inngikk beskrivelse av svingende pendler og bevegelse av vann, det vil si en begynnende hydromekanikk.

Årene i Mantova

Året etter  i 1683 flyttet han til Mantova hvor han overtok en mer administrativ stilling for hertugen der. Men Ceva fortsatte også sitt vitenskapelige arbeid og ble i 1686 utnevnt til professor i matematikk ved universitetet i byen og med ansvar for byens vann. Ved bruk av metoder som i dag er grunnlaget for moderne infinitesimalregning, studerte han forskjellige kurver.  Han kunne også benytte dette til å gi en geometrisk beskrivelse av mekanisk bevegelse. Alt dette sammenfattet han i verket Geometria motus - Bevegelsens geometri som ble utgitt i 1692.
Selv om det østerrikske habsburgerne overtok styret av hertugdømmet i Mantova i 1707 under den spanske arvefølgekrigen, kunne Ceva fortsette i sin stilling under de nye styresmaktene. Han anvendte sine matematiske kunnskaper til å beskrive de økonomiske problemene han møtte i sitt administrative arbeid. Dette resulterte i verket De re nummaria - Om økonomiske saker som kom ut i 1711. Dette er et av de første bidrag til økonomisk teori hvor han undersøkte hvordan likevekt kunne oppstå under finansielle transaksjoner.
Hans siste verk Opus hydrostaticum  - Om hydrostatikk ble utgitt i 1728 og omhandler det som i dag kalles hydraulikk. Hans interesse for vann kom naturlig med hans stilling i byens administrasjon. Den medførte at han også engasjerte seg sterkt mot et forslag som gikk ut på å omdirigere Rhinen inn i den italienske elven Po.
Han er begravet i en kirke i Mantova.
Den britiske okkupasjonssonen

Den britiske okkupasjonssone (tysk: Britische Besatzungszone), også kalt nordvestsonen, var en av tre opprinnelige, senere fire okkupasjonssoner i Tyskland. Sonene ble opprettet av den allierte seiersmakten vest for Oder-Neisse-linjen etter Wehrmachts betingelsesløse kapitulasjon i mai 1945. Okkupasjonssonene opphørte å eksistere da Forbundsrepublikken Tyskland ble etablert i 1949. De alliertes myndighet over Tyskland ble midlertidig videreført i okkupasjonsstatuttet, senere opphevet ved Parisavtalene i 1955. Den siste rest av de alliertes myndighet over Tyskland ble opphevet ved to pluss fire-avtalen i 1990.

Historie

Avtale om de amerikanske, britiske og russiske okkupasjonssonene ble gjort under Jaltakonferansen i februar 1945. Siden ble den franske okkupasjonssonen etablert ved en deling av den britiske og amerikanske.
Den britiske sonen omfattet – fra Preussen, provinsen Hannover, provinsen Schleswig-Holstein og provinsen Westfalen og den nordlige delen av Rhinprovinsen, såvel som Fristaten Braunschweig, Hamburg, Land Lippe, Fristaten Oldenburg og Schaumburg-Lippe fra resten av det tyske rike.
Den 23. august 1946 ble provinsen Hannover ble omdannet til Land Hannover, og den 23. november samme år ble dette slått sammen med Braunschweig, Oldenburg og Schaumburg-Lippe til den nye tyske delstaten Niedersachsen. Av provinsen Schleswig-Holstein  ble det dannet en ny delstat. Av provinsen Westfalen og den nordlige delen av Rhinprovinsen ble den nye delstaten Nordrhein-Westfalen dannet. I januar 1947 ble Fristaten Lippe innlemmet i Nordrhein-Westfalen.
Disse landene ble 1. januar 1947 deler av en bisonen, deretter trisonen, og endelig den 23. mai 1949 en del av Forbundsrepublikken Tyskland.
Hovedkvarteret for den britiske militære regjeringen var i Bad Oeynhausen, med underavdelinger i byene Münster, Düsseldorf, Kiel og Hannover.
Etter opprettelsen av Forbundsrepublikken Tyskland i 1949, ble de alliertes kontroll videreført i okkupasjonsstatuttet. Statuttet ble opphevet ved Parisavtalene i 1955. En liten rest av de fire alliertes myndighet varte likevel helt til 1990, da de i to pluss fire-avtalen, ga sitt samtykke til Tysklands gjenforening.
Gurdwara

Gurdwara er sikhismens gudshus eller forsamlingslokale. Et kjent Gurdwara er Harmandir Sahib, det gylne tempelet i byen Amritsar i den indiske delstaten Punjab. Dette er et kjært pilegrimsmål for sikher. Det finnes tre gurdwaraer i Norge. Disse er lokalisert i Oslo, Bergen og Lier.
Oransjebukpapegøye

Beskrivelse

Voksne fugler har mørkegrå nebb, og grønne fjær på beina. Rødsbukspapegøyen er en rask og utholdende flyger. Den bygger rede av små grener og blader som den finner og legger i en gammel trestamme eller hull i trærne. Oransjebukpapegøye er høylytt, og skrikene kan høres godt. Den lever i smågrupper, men hannene er svært dominerende og når det er flere hanner i en gruppe, blir det som regel kamp for å være alfahann. Det er også rapportert tilfeller hvor hannen har drept noen av ungene om de fleste av ungene i kullet dens er hannkjønn (i fangenskap).

I fangenskap

I Norge er ikke Oransjebukpapegøye en normal fugl å ha i fangenskap, men det finnes noen. Den største konsentrasjonen av oppdrettere som driver med rødbukspapegøyer finnes i Rogaland og andre deler av vestlandet. Grunnen til dette skal visst nok være at klimaet på vestlandet er fuktigere enn andre steder av landet, og derfor trives papegøyen bedre (det er usikkert om dette er sant).
En oransjebukpapegøye er et godt valg som kjæledyr. Fuglen er intelligent, og er en av de papegøyeartene med best muligheter for å lære å snakke. Den er også utrolig flink til å herme etter lyder, spesielt lyder med høye frekvenser (som plystring). Fuglen krever mye oppmerksomhet, og den bli veldig knyttet til eieren / den som gir den mest oppmerksomhet. Som hos de fleste andre papegøyearter er hunnen den letteste å temme. Oransjebukpapegøyen er generelt snill og rolig, men om den blir stående alene blir den svært høylytt.
Villa Lidköping BK

Villa Lidköping BK er en bandyklubb, grunnlagt i 1934 som Villa BK og som holder til i Lidköping i Sverige. Klubben har 4 andreplasser i det svenske mesterskap fra 1975, 1983, 2012 og 2016 som beste plasseringer
Christian Ramos

Landslaget

Han ble tatt ut i Perus tropp til VM i fotball 2018 i Russland.
Nordvest-Spitsbergen nasjonalpark

Geografi, landskap, geologi

På Reinsdyrflya i nordøst og Mitrahalvøya i sørvest er det store strandflater som har strandvoller og enorme flater med vegetasjon. Berggrunnen består ellers stort sett av kaledonske, omdannede (metamorfe) bergarter. I de østre delene dominerer devonske konglomerater og sandstein. Området rundt Bockfjorden – en vestlig sidearm av Woodfjorden – har en helt særegen geologi med varme kilder og tilhørende kalkavsetninger med rester av kvartære vulkaner.
De to store isbreene er Lilliehöökbreen i vest og Monacobreen i øst, som heller ned i hnhv Krossfjorden og Liefdefjorden.
Kystområdet tilhører den nordarktiske tundrasone, med varme vannmasser som kommer nordover med fra Vest-Spitsbergenstrømmen som er en nordlig utløper av Golfstrømmen. Vestkysten har dermed isfrie fjorder og åpent vann det meste av året.

Flora og fauna

Omkring kalksteinsavsetningene og de varme kildene i Bockfjorden, finnes det en unik botanikk med mange varmekjære planter. Flere plantearter har sine eneste forekomster på Svalbard i nettopp dette området. 
Nasjonalparken har har utallige kolonier av sjøfugl, og alle de fire fugle- og naturreservatene innenfor parken har store bestander av hekkende ærfugl og gjess. i tillegg til svalbardrein og fjellrev. Det er også et hiområde for isbjørn. Hvalross finnes her også, og flere vassdrag har bestander av røye.

Kulturminner

Smeerenburg er en tidligere nederlandsk hvalfangststasjon på Amsterdamøya som ligger i nasjonalparken. Hvalfangsstasjonen ble etablert omkring 1620 og forlatt omkring 1660 på grunn av nedgang i hvalbestanden. På det meste hadde 200 hvalfangere tilhold i Smeerenburg om sommeren og var nederlendernes viktigste hvalfangststasjon. Det er registrert 7 spekkovner (6 dobbelovner og en enkel), 19 hustufter og 101 graver. 
Det finnes òg rester etter hvalfangststasjoner og graver fra 1600-tallet. I tillegg finnes rester etter flere arktiske ekspedisjoner, blant annet i Virgohamna på Danskøya, hvorfra den svenske ingeniøren Andrée forsøkte på å nå nordpolen med hydrogenballong i 1897.

Forvaltning og bruk av området

Nordvest-Spitsbergen nasjonalpark har betydelig turisme sommerstid, bl.a med besøk til Smeerenburg og Virgohamna.
Johan Nicolai Møllerup

Johan Nicolai Møllerup (født 1636 i Danmark, død 2. mars 1700) var en dansk offiser som tjenestegjorde flere år i Norge. Han ble blant annet oberst og kommandant på Kongsvinger Festning fra 1689.

Liv og militær karriere

Johan Nicolai Møllerup var dansk undersått og skrev dansk. Han skal fra 1648 ha tjent seg opp fra musketer i tjeneste i Italia, Frankrike og Tyskland. Sist var han i Republikken Genovas tjeneste. Da det så ut til å bli krig hjemme i Danmark, søkte han avskjed og kom med kone og barn til København i 1671, der han fikk ansettelse som «enspender i livgarden til hest» 1671-1673.
Johan Nicolai Møllerup ble kaptein i Trondhjem infanteriregiment i 1673, og major samme sted fra 1. januar 1677. 31. mai 1676 mønstret han sitt kompani i Moss og var 25. august sjef for 4. kompani i leiren ved Grindero i Skjeberg. I februar 1677 var han innkvartert i Drammen med korpset sitt, 2. mai 1679 lå han med en bataljon i Helsingborg, og i september samme år ble hans kompanier innkvartert på Landskrona slott. Han ble major for den Bergenske marine bataljon i 1681, major for den Trondhjemske marines bataljon i 1685 og oberstløytnant og kommandant på Kongsvinger festning (Vinger skanse) 13. juli 1689. Der ble han forfremmet til oberst grad den 30. desember 1699. Besk. 13/1-1700.
Ifølge et notat på 1. bl. i Vingers eldste kirkebok, la oberstløytnant og kommandant på Vinger skanse, Johan Nicolai Møllerup, den 4. juni 1697, den første steinen til en ny kirke i Vinger, under det nordøstre hjørnet i koret. Kirken ble innviet 6. januar 1699 og gitt navnet Vor Frelsers kirke.
Johan Nicolai Møllerup ble gift med Helvig Hansdatter Bugge (1666–1747), datter av Hans Hanssøn Bugge og Riborg Christensdatter Wittrup, 16. august 1682 i Etne i Hordaland.
The Swiss Maid

«The Swiss Maid» er en amerikansk sang, skrevet av countrysanger og låtskriver, Roger Miller. Han spilte den inn i 1961 med tittelen «Fair Swiss Maiden». 
Del Shannon spilte den inn under tittelen «The Swiss Maid». Hans versjon ble utgitt på singlen Big Top 45-3117 i 1962.
Del Shannons innspilling inneholdt en særegen jodling (av Shannon selv). Jodling var populært i noe av countrymusikken på den tiden.

Svensk versjon

Stig Anderson har skrevet en svensk tekst. Den svenske tittelen er «Schweizer-Östen».

Listeplasseringer

Singlen til Del Shannon lå bare som #64 på den amerikanske Billboard Hot 100-listen i 1962, men gjorde det bedre på den britiske singlelisten med en andreplass. Den lå tre uker på toppen av den australske singlelisten. Det var den eneste platene i begynnelsen av Shannons karriere som krysset over til Billboards Easy Listening-liste.
George Boolos

Biografi

Boolos ble uteksaminert fra Princeton University i 1961 med en A.B. i matematikk. Oxford University ga ham en Bachelor i filosofi (B.Phil) i 1963. I 1966, tok han den første Ph.D. i filosofi noen gang gitt ved Massachusetts Institute of Technology, under veiledning av Hilary Putnam. Etter å ha undervist tre år ved Columbia University, vendte han tilbake til MIT i 1969, hvor han tilbrakte resten av sin karriere.
Boolos var en karismatisk taler som var kjent for å være klar og vittig, og ga en gang en forelesning om  Gödels andre ufullstendighetsteorem, der han kun brukte ord på en stavelse.
07 Vestur

Historie

Klubben ble stiftet den 18. desember 1993 som FS Vágar, som et resultat av sammenslåingen mellom MB Miðvágur og SÍF Sandavágur. SÍ Sørvágur ble innlemmet i klubben i 1998. Den nystartede klubben hevdet seg raskt i øverste divisjon i færøysk fotball. Resultatene var imidlertid varierende, og klubbens grunnlag sprakk i 2004. 8. november 2004 ble klubben gjenopprettet som FS Vágar 2004 (FSV04). 6. november 2007 ble SÍ Sørvágur på nytt innlemmet i klubben, som da skiftet navn til det nåværende 07 Vestur. Navnet refererer til stiftelsesåret 2007 og øya Vágar.
07 Vestur har i dag to herrelag og ett damelag. A-laget for herrer spiller i 1. deild i 2014.
Henry van Dyke

Bakgrunn

Henry van Dyke gikk ut fra Princeton University i 1873 og fra Princeton Theological Seminary i 1877. Han jobbet som professor i engelsk litteratur ved Princeton mellom 1899 og 1923.
Van Dyke var leder for komiteen som lagde den første presbyteriske trykte liturgen, The Book of Common Worship of 1906. I årene 1908–09  var dr. van Dyke foreleser ved universitetet i Paris.

Minister

Etter å ha blitt utnevnt av president Wilson, en venn og tidligere klassekamerat av van Dyke, ble han amerikansk utsending til Nederland og Luxembourg i 1913. Kort tid etter utnevnelsen kastet første verdenskrig Europa ut i kaos, og amerikanere fra hele Europa strømmet til Nederland for å søke tilflukt der. Til tross for at han var uerfaren som diplomat, taklet van Dyke oppgavene bra, og klarte å sikre rettighetene til amerikanere i Europa, og organisere hjelp til dem. Da han gikk av som diplomat, vendte han tilbake til USA. Han ble valgt inn i American Academy of Arts and Letters, og mottok mange andre utnevnelser.

Forfatterskap

Blant hans mest populære skrifter er de to julefortellingene «The Other Wise Man» (1896) og «The First Christmas Tree» (1897). Ulik religiøs tematikk kommer til uttrykk i dikt, salmer og essayer samlet i Little Rivers (1895) og Fisherman’s Luck (1899). Han skrev teksten til den populære salmen «Joyful, Joyful We Adore Thee» (1907) som blir sunget til Ludwig van Beethovens «Ode til gleden». Flere noveller er samlet i The Blue Flower (1902). Han skrev også et kapittel i samarbeidsromanen The Whole Family (1908). En av hans salmer er tatt med i Norsk salmebok 2013.
Van Dyke var en venn av Helen Keller.
Biografien Henry Van Dyke: A Biography ble skrevet av sønnen Tertius van Dyke og kom ut i 1935.
Nowood River

Nowood River (også kalt Nowood Creek) er en elv i den amerikanske delstaten Wyoming. Den 95 miles (153 km) lange elven har sine kilder i Bridger Mountains på sørøstre side av Bighorn Basin. Den strømmer nordover gjennom de lavere deler av  Bighorn Mountains og forbi småbyen Ten Sleep der den møter Tensleep Creek. Elven forlater så Bighorn mountains og forener seg med Big Horn River nær Manderson. 
Lokal tradisjon vil at det en gang kom en gruppe menn på elven og ikke kunne finne noe ved å fyre opp bål med; derav navnet «No Wood».
Lohora

Utseende

Middelsstore, brune sommerfugler med avrundede vinger. Oversiden er for det meste brun, gjerne med litt oransje på forvingen, og øyeflekker ved forvingens spiss. Undersiden er brun med to store øyeflekker på hver vinge.

Utbredelse

Slekten er utbredt på Sulawesi og noen omkringliggende øyer.
Lyngholmfjorden

Lyngholmfjorden er en fjord i Fosnes og Namsos kommune i Trøndelag. Den ligger på sørøstsiden av øya Jøa, mellom fjordene Seierstadfjorden i nord, Lauvøyfjorden i sør og Raudsunda i vest. Fjorden har en lengde på cirka 2,5 kilometer og starter i nord ved Vedøya. I sør ender den ved Lyngholmen som ligger midt i fjorden.
Gustaf Edvard Rhén

Gustaf Edvard Rhén (født 1795, død 1865) var en svensk prest. Han ble kyrkoherde i 1832.
Rhén er representert med to samer han oversatte i Norsk salmebok 2013.
Vi maler byen rød

«Vi maler byen rød» er en dansk slager som er komponert av Søren Bundgaard med tekst av Keld Heick. Låten ble fremført av Birthe Kjær i Dansk Melodi Grand Prix i 1989, hvor den vant med 32 poeng, og ble dermed Danmarks bidrag i Eurovision Song Contest i Lausanne samme år.
I den internasjonale finalen ble «Vi maler byen rød» fremført som den 12. melodien, med Henrik Krogsgaard og Benoît Kaufman som dirigenter. Under fremførelsen «inviterte» Kjær Krogsgaard opp på scenen, hvor han bidro som bakgrunnsvokalist siste halvdel av låten. Melodien havnet på tredjeplass med 111 poeng, hvorav Sverige, Finland og Nederland ga 12 poeng mens blant andre Norge og Island ga den 10 poeng. 
Den engelske versjonen av sangen har tittelen «I'm Chasing Butterflies». «Vi maler byen rød» ble gitt ut på singel av EMI i 1989.
John Shalikashvili

Bakgrunn

John Shalikashvilis far, prins Dimitri Shalikashvili (1896–1978), tjenestegjorde i den polske hæren som i 1939 kjempet mot den tyske invasjonen av Polen. Etter det polske nederlaget mot tyskerne, ble Dimitri demobilisert. 
I 1952, da John var 16 år, emigrerte hele familien til Peoria i Illinois. John Shalikashvili studerte ved Bradley University i Peoria, og fikk en bachelorgrad i maskinteknikk i 1958. Han var medlem av brorskapet Theta Chi Fraternity. Han mottok senere en mastergrad i internasjonale relasjoner.
I mai 1958 ble Shalikashvili og familien hans naturaliserte amerikanske borgere og mottok amerikanske statsborgerskap. Dette var det første statsborgerskap Shalikashvili noensinne hadde holdt. Han hadde tidligere vært klassifisert som statsløs, fordi hans foreldre hadde vært flyktninger.

Militær

Han gikk inn i hæren som menig soldat og begynte snart på befalsskole. Han ble utnevnt til fenrik i 1959. Shalikashvili deltok under Vietnamkrigen og rett etter dette begynte han ved Naval War College i Newport, Rhode Island. 
Generell Shalikashvili var den første utenlandsfødte soldat som fikk rang som firestjerners general i den amerikanske hæren. Shalikashvili ble utnevnt til formann for Joint Chiefs of Staff i 1993 av daværende president Bill Clinton. Han pensjonerte seg fra hæren i september 1997, etter 38 års militær tjeneste. Shalikashvili var rådgiver for John Kerry under hans kampanje for å bli valgt til president i 2004. 
Shalikashvili var professor ved Senter for internasjonal sikkerhet og samarbeid ved Stanford University. Han har sittet som direktør for selskaper som Russell Investments, L-3 Communications Inc, Initiative for Global Development og National Bureau of Asian Research. Generell Shalikashvili var gift og hadde en sønn, Brant, som ble utdannet ved Washington State University. Generell Shalikashvili fikk et alvorlig slag den 7. august 2004. John Shalikashvili døde i en alder av 75 år den 23. juli 2011, ved Madigan Army Medical Center i Washington D.C.
Trimester

Trimester (fra lat. tri, «tre» og mestris, «måned») betyr tre måneder.

Skoleår

Flere skolesystemer i verden (Frankrike, Spania) deler inn skoleåret i trimestre. I Norge er det imidlertid vanligere å dele inn i semestre.
Hansteen (slekt)

Hansteen er en norsk slekt.
Slektstre med opphav til de mest kjente Hansteenene
Art Arena

ARTARENA er et planlagt kunstfilmmuseum for Sunderland nordøst i England. Det er ment å vise elementer fra Anthony Rolands samling av filmer om kunst på 45 skjermer; besøkende vil vandre mellom dem mens de har på seg hodetelefoner som bytter til riktig lydspor.
Det opprinnelige konseptet ville krevd en futuristisk  bygning til 35 millioner euro i London. Dette banet vei for en ombygning til 2 millioner pund av West Park United Reformed church på Stockton Road i Sunderland, som skal åpne i april 2012. Besøkende vil betale en liten inngangsavgift og så leie pr time for hodetelefoner; over 160 000 besøkende er ventet første året.

Konsept

Uttrykket “artarena” er en sammentrekning av to ord, art (kunst) og arena (betyr sand, fra den opprinnelige sandunderlaget på arenaene i antikkens Hellas). Art Arena er et stort og åpent galleriområde, som er spesialbygget for å vise kunstfilmer om klassisk og samtidskunstformer og ikke-fysiske kunstverk. Filmene som blir presentert er hentet fra Roland-samlingen, en samlingen av filmer og dokumentarer som har blitt samlet over en periode av 30 år av Anthony Roland. Designet til Art Arena innbefatter mange projeksjonsalkover der det er visninger samtidig. Ved bruk av geolokalisert trådløst hodetelefonteknologi kan de besøkende fritt bevege seg gjennom visningsområdene og oppleve hver film og kunne høre lyd fra den visningen som de ser på. Denne enheten tillater fjerning av akustiske skillevegger mellom rommene der visningene forgår.

Historie

Art Arena-konseptet som kulturelt uttrykk ble opprinnelig utviklet i 2002 av kunstfilmsamlinger Anthony Roland og arkitekten David Serero. Den opprinnelige planen for et "Art Arena Roland Museum" var for et futuristisk  kompleks til 35 millioner euro i London som skulle kombinerer utstillingsplass, filmlagring, og over førti visningsområder.
I 2010 vokste planen fram om å omforme bygningen i Sunderland. Kirken ble bygget som en menighetenskirke i 1881-3, med et design av JP Pritchett. URC la det ut for salg i mars 2010, etter at det på den tiden ble brukt av West House Christian Fellowship, Sunderland Filipino Church and the Mountain of Fire church.

Fremtid

Diskusjoner har allerede startet om å kopiere formatet i kirker andre steder i Storbritannia. Roland planlegger et mye større anlegg i Londons Docklands, med 200 projeksjonsteder.
Pelslus

Liv og utvikling

Pelslus er svært små vingeløse insekter. De er mellom 1 - 3 mm. lange. De lever på pelsen til ulike arter pattedyr. Flest arter finnes på rovpattedyr, gnagere og hovdyr, det er også en del som er knyttet til klippegrevlinger. De ulike arten er knyttet til noen få, eller ofte til et bestemte vertsdyr. Hodet er forholdsvis stort og er like så eller bredere enn kroppen. Antennene er korte, tråformet,  med 3-5 ledd. Noen har antydning til køller på antennene. Øynene er redusert og de mangler punktøyne. Det virker noe firkantet og ikke langstrakt. Kroppen er vanligvis lys i fargen, ofte i en blek brunlig farge.
Eggene legges langt nede i pelsen, tett inntil huden. Hunnen kan legge mellom 50 og 100 egg.  Larvene, eller de små nymfene må gjennom 3 hudskift, og lever av pels,  hud og hudsekret og kanskje litt blod.  
Lus har ufullstendig forvandling, det vil si at utviklingen fra egg til voksen skjer gradvis via flere hudskift. De mangler et puppestadium (metamorfose). Fra egg til voksen (imago) tar det bare 3-4 uker ved en gunstig temperatur.

Spredning og smitte

Pelslus overføres helst ved direkte kroppskontakt. Når dyr sover sammen eller ved tett kroppskontakt som sex.  
Noen arter pelslus kan være bærer av sykdommer. Hundepelslus kan overføre bendelorm til hunder. Generelt svekker de pelsen til vertsdyret, og kan være indirekte årsak til sår og betendelser dersom vertsdyret klør seg mye. Åpne sår trekker ofte til seg andre insekter.